Mis loom on kelgukoer ja kuidas talitada ühtkokku 300 kelgukoera korraga, tehes seda veel sellises  paigas nagu Alaska? Sellele küsimusele saame vastuse tänases Huvitajas, kui oma kogemustest räägib kahel suvel Alaskal töötanud Maria Kupinskaja. Lisaks kuulete keskkonnasõnumeid välismaalt. Muidugi on saates ka virgutusõimlemine ning traditsiooniline kuulajaküsimus.      Toidurubriik  Sel nädalal tutvume Poola jõulutoitudega. Traditsiooniliselt on Poola jõululaual palju toite (isegi üle kümne), kuid nad kõik on tüüpilised paasturoad. Seega on neis ka vähe kaloreid! Poola  eri regioonides tehakse erinevaid toite, kuid mõned on ka üldtuntud - näiteks peedipuljong barszcz(yk), seenesupp, karpkala, heeringas, hapukapsas lisanditega - seente või hernestega. Magustoitudeks on kuivatatud puuviljadest kompott, mooniseemnekoogid, präänikud ja keeksid.    Retseptid  Jõulubarszcz    Vaja läheb: 0,5 l varem ettevalmistatud hapendatud peedileent, 1 kg punapeeti, 600 g kuivatatud seeni (juhul, kui leotatud seentest tahetakse valmistada veel  mingeid teisi toite, võib kasutada ka seente leotamisvedelikku), porgandeid, sibulat, peterselli, sellerit; maitsestamiseks soola, pipart, küüslauku, suhkrut.    Mõni päev varem (seda võib teha isegi kuni 2 nädalat ette) panna peedileem hapnema. Selleks pesta ja puhastada mõned peedid, koorida ja lõigata õhukesteks viiludeks, panna klaas-, savi- või kivinõusse ja valada peale umbes 2 liitrit läbikeedetud sooja vett. Lisada tükk kuivanud koorikuga rukkileiba ja mõned kooritud küüslauguküüned. Panna  vedelik sooja kohta seisma. Mõne päeva pärast valada see pudelitesse ja sulgeda õhukindlalt.    Supi valmistamine: panna puhastatud aedviljad koos seente, küüslaugu ja maitseainetega potti keema. Umbes 20 minuti pärast lisada väiksemateks viiludeks lõigatud peet (mis on eelnevalt hoolikalt pestud, kooritud ja puhastatud) ja keeta veel umbes 20 min. Lõpuks lisada maitseained ning jätta barszcz umbes tunniks ajaks seisma, et maitseained saaksid mõjule pääseda. Seejärel kurnata aedviljad keeduleemest  välja ja lisada sellele varem valmis tehtud hapendatud peedileem ning maitsestada teiste maitseainetega. Barszczi serveerida ubadega "Jaś" ja/või väikeste poola pelmeenide "uszkadega".    Seenetäidisega "uszkad" ("kõrvakesed") Väikesed poola pelmeenid lisandiks barszczile    Vaja läheb: 200 g jahu, 1 munakollane, 1 supilusikatäis võid, 100 g kuivatatud seeni, 2-3 sibulat, 3 supilusikatäit oliivõli, 2 supilusikatäit riivsaia, 2 supilusikatäit hapukoort, soola, pipart.  Täidis: seened pesta ja panna umbes tunniks ajaks vette ligunema, siis keeta samas leotusvees pehmeks. Seejärel jahutada, peenestada noaga või ajada läbi hakklihamasina. Sibul hakkida peenikeseks, maitsestada soolaga ja praadida õlis kuldkollaseks, seejärel lisada sinna seened ja hapukoor, segada läbi, hautada mõne aja ning puistata peale riivsaia. Kui seenemass liiga paksuks jääb, võib lisada veidike seenekeeduleent. Maitsestada soola ja pipraga. Et täidis paremini kokku hakkaks, võib lisada ühe muna.    Taigen: lisada jahule või, munakollased, natuke vett ja segada valmis parajalt pehme taigen. Raske on anda täpset retsepti ja koostisainete proportsioone, sest kõige paremini tuleb kõik välja siis, kui ollakse juba paar aastat harjutanud. Valmis taigen sõtkuda hoolikalt läbi, rullida lauale õhukeseks ning puistata kergelt jahuga üle. Lõigata sellest 3-4 cm pikkused nelinuksed tükid ja vormida käte vahel parajalt õhukesteks (ruudukujulisteks). Panna igale tükile seenetäidist, seejärel keerata tainas  kolmnurgaks kokku ning pigistada ääred vastastikku tugevasti kinni. Valmis "uszkad" panna jahuga ülepuistatud lõikelauale või lauaplaadile. Siis tõsta nad lusikaga keevasse soolaga maitsestatud vette ning keeta veidi aega, võttta välja ning panna väikesesse kaussi. Määrida üle sulavõiga, lisada veel kuumad "uszkad" barszczileemele ning serveerida kohe, kuumalt.    KUTSUME VIRGUTUSVÕIMLEMISELE! KUULA KLIPPI: